寄常父
作者：孔平仲
朝代：宋

paragraphs: 愁霏久不霽，翳此白日光。
陰風薄庭柯，落葉墮我旁。
蕭條秋氣高，百感攪中腸。
側觀南飛雁，肅肅尚有行。
念昔來此土，弟晜各康彊。
二季皆鸑鷟，梧桐殞朝陽。
踟躕故所游，墟墓草已荒。
會合須臾期，去日一何長。
吾兄近仳別，咫尺非異方。
官守畏簡書，羈絆不得驤。
如星限河漢，東西但相望。
江魚肥可薦，庭菊粲以芳。
崢嶸時節晚，誰與共一觴。
伯氏副邊城，苦寒天早霜。
石火雖云煖，不如還故鄉。
群飛隘霄極，弱羽因飄揚。
祿薄未足飽，胡爲久皇皇。
古人有三高，彼豈悅膏粱。
願言同斯志，畢景事耕桑。